Faf begin vlam vat vir ScorchersFaf du Plessis speel vir die Perth Scorchers in die Big Bash League. Foto: Twitter. Faf du Plessis het weliswaar nog net twee wedstryde vir die Perth Scorchers in die Big Bash League gespeel, maar die voormalige Protea-kaptein lyk goed voor die paaltjies. Die 38-jarige kolwer het sy veldtog met ŉ grenshou van sy eerste aflewering teen die Sydney Sixers begin, terwyl hy dit met ŉ beurt van 32 lopies van 16 aflewerings teen die Hobart Hurricanes opgevolg het. Die Aussies het baie respek vir Du Plessis, veral ná sy verstommende walgooi-beurt vir die Proteas in sy toetsbuiging teen die Aussies in Adelaide. Australiese joernaliste het juis daardie vertoning as die beste kolfbeurt op hul tuisbodem in die 21ste eeu bestempel. Die Proteas moes toe ŉ wenteiken van 430 lopies jaag en hulle was vroeg kniediep in die moeilikheid met hul telling op 45/4, maar Du Plessis en AB de Villiers (33 van 220 aflewerings) het voortreflik wal gegooi. Die Proteas het uiteindelik vir 148 boulbeurte gekolf om die toets te beredder, met Du Plessis wat ’n onoorwonne 110 van 376 balle aangeteken het. Nadat die Adelaide-toets op dramatiese wyse gered is, het die Proteas soveel selfvertroue gehad dat hulle die beslissende toets in Perth op ’n drafstap gewen het. “Faf was uitstekend toe hy vir die Proteas in Australië gespeel het en sy T20-getuigskrif spreek boekdele oor sy vermoë. Hy kan in enige toestande speel, kan omtrent oral in die toporde kolf en hy het hom vir meer as ŉ dekade op die wêreldverhoog bewys,” het Kade Harvey, Wes-Australië se krieketbaas, gesê. Could get used to this????#MADETOUGH #BBL12 https://t.co/Ersz8F6Dwv — Perth Scorchers (@ScorchersBBL) December 19, 2022